RÅDETS BESLUTNING af 14. december 1998 om et flerårigt program for undersøgelser, analyser, prognoser og andre dertil knyttede aktiviteter inden for energisektoren (1998-2002) (1999/22/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) I hvidbogen »En energipolitik for Den Europæiske Union« af 13. december 1995 foreslås der en ny fremgangsmåde til at overvåge udviklingen på energiområdet, der er baseret på samarbejde med medlemsstaterne, og som gør det muligt at opnå en yderligere fordel ved at udlede og fremme de mest effektive metoder, ved at fremme en fælles metode til undersøgelser og analyser og ved at tilskynde til udveksling af knowhow på det berørte område;

(2) Rådet gav i sin resolution af 8. juli 1996 om den ovennævnte hvidbog (3) udtryk for, at Fællesskabets afgørelser på energiområdet skal træffes på baggrund af en fælles analyse af energisituationen og af de fremtidige udviklingstendenser på energiområdet, og Kommissionen blev opfordret til at tilrettelægge et samarbejde mellem medlemsstaterne;

(3) i sine konklusioner af 11. maj 1998 om Kyoto-protokollen udtrykte Rådet tilfredshed med Kommissionens redegørelse for valgmulighederne inden for energipolitikken for at modvirke farerne ved klimaændringer og understregede det nødvendige i, at der udarbejdes en fælles analyse af de økonomiske følger af at reducere emissionerne af drivhusgas;

(4) Det Europæiske Råd i Cardiff den 15. - 16. juni 1998 opfordrede i sine konklusioner Rådet (energiministrene) til, inden for dettes politikområde, at integrere miljø og bæredygtig udvikling, og Rådet og Kommissionen blev samtidig anmodet om løbende at se til, at de nødvendige organisatoriske rammer er til stede for at gennemføre denne proces; passende indikatorer til at følge fremskridtene på dette område bør derfor opstilles;

(5) fremtidsanalyser og overvågning af markederne på fællesskabsplan og i medlemsstaterne er væsentlige for at kunne fastlægge en egnet mellem- og langsigtet strategi; medlemsstaterne og de berørte parter bør tilskyndes til at udarbejde fælles analyser på dette område;

(6) en af de centrale målsætninger på det energipolitiske område er forsyningssikkerhed; da Fællesskabet i stigende omfang er afhængig af energi udefra, er det nødvendigt nøje at overvåge og analysere udviklingen på energimarkedet både i Fællesskabet og på verdensplan;

(7) for at sikre konkurrencedygtige energipriser er det afgørende, at der på fællesskabsplan foretages regelmæssig overvågning af gennemførelsen af de to vigtigste liberaliseringsdirektiver, som for nylig vedtoges for elektricitets- og gasmarkederne;

(8) denne overvågning bør baseres på samarbejde med myndighederne og lovgiverne i medlemsstaterne for at fremme udvekslingen af oplysninger om god praksis og for at sikre større gennemsigtighed i overensstemmelse med den model, som Kommissionen indførte for de indre elektricitets- og gasmarkeder;

(9) der bør derfor inden for det flerårige rammeprogram for aktioner inden for energisektoren (1998-2002) vedtaget ved beslutning 1999/21/EF, Euratom (4) fastlægges et særprogram for undersøgelser, analyser, prognoser og andre dertil knyttede aktiviteter inden for energisektoren;

(10) for at sikre, at EF-støtten udnyttes effektivt og overlapning undgås, bør Kommissionen sørge for, at projekterne underkastes en grundig forudgående bedømmelse; Kommissionen bør systematisk overvåge og evaluere fremskridtene i og resultaterne af de støttede projekter;

(11) i visse af disse aktiviteter bør internationale organisationer på energiområdet kunne deltage som f.eks. Det Internationale Energiagentur og sekretariatet for energicharteret, repræsentative industriorganisationer, andre berørte parter, herunder miljøorganisationer og forbrugere, og visse tredjelande, i overensstemmelse med de regler, der gælder for Fællesskabets forbindelser med disse organisationer og lande;

(12) alle disse aktioner bør samordnes med andre aktiviteter, der gennemføres i Fællesskabet, i medlemsstaterne, i tredjelande og inden for internationale organisationer;

(13) det er politisk og økonomisk ønskeligt at åbne programmet for de associerede lande i Central- og Østeuropa, således som det er anført i konklusionerne fra Det Europæiske Råds møde i København den 21. - 22. juni 1993 og i Kommissionens meddelelse om dette emne i maj 1994; det bør også åbnes for Cypern;

(14) der anføres i denne beslutning et finansielt referencegrundlag, som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 (5) for hele programmets varighed, uden at dette berører budgetmyndighedens beføjelser i henhold til traktaten; der bør tages hensyn til, at der, medens programmet løber, vil blive forhandlet et nyt finansielt overslag;

(15) med henblik på vedtagelse af denne beslutning indeholder traktaten ingen anden hjemmel end artikel 235 -

VEDTAGET FØLGENDE BESLUTNING:

Artikel 1

Fællesskabet gennemfører for perioden 1998-2002 som led i det flerårige rammeprogram for aktioner inden for energisektoren et særprogram for undersøgelser, analyser, prognoser og andre dertil knyttede aktiviteter med henblik på den fremtidige udvikling af energipolitikken inden for Fællesskabet, i det følgende benævnt »Etap-programmet«.

Ud over de højtprioriterede mål, der er nævnt i artikel 1, stk. 2, i beslutning 1999/21/EF, Euratom, tager Etap-programmet sigte på:

a) at fastlægge en fælles metode i Fællesskabet til undersøgelser, analyser, prognoser og dertil knyttede aktiviteter inden for energisektoren,

b) at fremme koordinerede analyser af energimarkeder og -politikker på fællesskabsplan og i medlemsstaterne,

c) at analysere og vurdere udviklingen på energimarkederne i Europa og på verdensplan, bl.a. i relation til forsyningssikkerhed og konkurrenceevne

d) at analysere og vurdere miljøvirkningerne af energiproduktion og -forbrug, bl.a. i relation til klimaændringer

e) at bidrage til indkredsning og udbredelse af oplysninger om de bedste analysemetoder og god praksis,

f) at fremme informationsnet på energiområdet

g) at udvikle en aktiv politik for formidling af de opnåede resultater

h) at udvikle metodologier til overvågning af gennemførelsen af energirammeprogrammet, jf. artikel 5 i beslutning 1999/21/EF, Euratom.

Artikel 2

Det finansielle referencegrundlag for gennemførelsen af Etap-programmet er 5 mio. ECU. Af dette beløb afsættes 2 mio. ECU til tidsrummet 1998-1999.

Det finansielle referencegrundlag for tidsrummet 2000-2002 vil blive revideret, hvis beløbet på 3 mio. ECU ikke passer med de finansielle overslag for det pågældende tidsrum.

De årlige bevillinger godkendes af budgetmyndigheden inden for rammerne af de finansielle overslag.

Artikel 3

For at nå de i artikel 1, stk. 2, nævnte mål kan Fællesskabet direkte eller i samarbejde med andre berørte parter iværksætte og/eller fremme og/eller bidrage finansielt til følgende foranstaltninger:

1) observation, overvågning og udveksling af sammenlignelige oplysninger på energiområdet samt gennemførelse af undersøgelser, analyser og prognoser om alle aspekter af energiaktiviteter, herunder udviklingstendenser, markeder og priser

2) ydelse af teknisk og metodologisk bistand til projekter for at indkredse og udbrede god praksis inden for bl.a. følgende områder: analyse- og prognosemetoder, metoder til indsamling af energidata, adgang til og udveksling via elektroniske net og alle andre foranstaltninger, der bidrager til at nå det generelle mål

3) udvikling af forbindelser, f.eks. mellem energiproducenter og brugere samt universitetskredse og administrationerne med henblik på at fremme forskningen i de økonomiske aspekter af energipolitiske instrumenter

4) iværksættelse af alle initiativer, der kan bidrage til formidling af de opnåede resultater, herunder udarbejdelse og offentliggørelse af rapporter og afholdelse af workshopper, seminarer og konferencer.

Artikel 4

1. Kommissionen forestår den finansielle gennemførelse og iværksættelsen af Etap-programmet.

2. Ved iværksættelsen af Etap-programmet bistås Kommissionen af det udvalg, der er nævnt i artikel 4 i beslutning 1999/21/EF, Euratom.

3. Kommissionen udarbejder hvert år et udkast til program for de aktioner, der skal iværksættes det følgende år, og for forelægger det for det i stk. 2 nævnte udvalg.

Artikel 5

Gennemgang samt intern og ekstern vurdering af gennemførelsen af Etap-programmet foretages i overensstemmelse med bestemmelserne i artikel 5 i beslutning 1999/21/EF, Euratom.

Artikel 6

Etap-programmet er åbent for deltagelse fra de associerede lande i Central- og Østeuropa i overensstemmelse med de betingelser, herunder de finansielle bestemmelser, der er fastsat i tillægsprotokollerne til associeringsaftalerne eller i selve associeringsaftalerne, for så vidt angår deltagelse i fællesskabsprogrammerne. Etap-programmet er også åbent for deltagelse fra Cypern på grundlag af yderligere bevillinger efter samme regler som dem, der gælder for EFTA-/EØS-landene, i overensstemmelse med procedurer, der aftales med dette land.

Artikel 7

Denne beslutning er rettet til medlemsstaterne.

Udfærdiget i Bruxelles, den 14. december 1998.

På Rådets vegne

W. MOLTERER

Formand

(1) EFT C 261 af 19. 8. 1998, s. 6.

(2) EFT C 328 af 26. 10. 1998.

(3) EFT C 224 af 1. 8. 1996, s. 1.

(4) Se side 16 i denne Tidende.

(5) EFT C 102 af 4. 4. 1996, s. 4.